একের পর এক কেচ্ছা প্রকাশ করছেন যুবরাজ সিংহর ‘ভাবী’ আকাঙ্ক্ষা শর্মা। বিগ বস সিজন ১০-এ এসেছেন যুবির বউদি। শুরুতেই বোমা ফাটিয়েছিলেন আকাঙ্ক্ষা। যুবির মা শবনমের জন্যই নাকি তাঁর বিয়ে ভেঙে গিয়েছে বলে অভিযোগ ছিল আকাঙ্ক্ষার। যুবরাজের মা শবনমের কানেও পৌঁছয় আকাঙ্ক্ষার অভিযোগ। শবনম অবশ্য বেশি কিছু বলেননি।
আকাঙ্ক্ষার রাগ আর কমছে না। তাঁর সঙ্গে যুবরাজের ভাই জোরাওয়ার সিংহের বিয়ে ভেঙে গিয়েছে অনেকদিন হল। বিবাহিত জীবন একদমই সুখের হয়নি আকাঙ্ক্ষার। বিগ বস সিজন ১০-এ পা রাখার পর থেকেই বিস্ফোরণ ঘটাচ্ছেন আকাঙ্ক্ষা। তাঁর ব্যর্থ বিবাহিত জীবনের প্রসঙ্গ তুলছেন বিগ বসের মঞ্চে। প্রকাশিত হচ্ছে তাঁর মনের ক্ষোভ, দুঃখ।
আরও পড়ুন
• এক নারীর জন্য জীবন নষ্ট হয়েছে যুবির ভাইয়ের। যুবরাজের বৈবাহিক জীবন নিয়েও উঠল প্রশ্ন! কে এই নারী?
যুবরাজের মা শবনমের গায়ে কালি ছিটিয়েই ক্ষান্ত হননি আকাঙ্ক্ষা। এবার আরও বড় অভিযোগ আনেন তিনি। যুবরাজের গোটা পরিবারকে আসামীর কাঠগড়ায় টেনে আনলেন আকাঙ্ক্ষা। যুবরাজ সিংহকেও ছেড়ে কথা বললেন না।
কী বললেন আকাঙ্ক্ষা শর্মা? টেলিভিশন অভিনেতা গৌরব চোপড়ার সঙ্গে আলোচনা চলাকালীন কথাপ্রসঙ্গে আকাঙ্ক্ষা বলছিলেন, মধুচন্দ্রিমায় গিয়েই তিনি চিনে ফেলেন স্বামীর ঘর। প্রতিটি মানুষের মুখোশ তখনই খুলে যায়। যুবরাজের বউদির কথায়, ‘মধুচন্দ্রিমায় আমাদের সঙ্গে গোটা পরিবার চলে গিয়েছিল।’ সেখানে গিয়ে জোরাওয়ার ও আকাঙ্ক্ষার উপরে সব সময়ে নজর রাখা হত। কোথায় নব্য বিবাহিত দম্পতিকে একলা ছেড়ে দেওয়া হবে, তা না করে গোটা পরিবার সব সময়ে জোরাওয়ার ও আকাঙ্ক্ষার ঘাড়ের কাছে নিঃশ্বাস ফেলত।
বিষয়টা মোটেও ভালভাবে নেননি বাঁ হাতি অলরাউন্ডারের ‘ভাবী’। গোটা পরিবার মধুচন্দ্রিমায় যাওয়ার অর্থ যুবরাজও সেখানে হাজির ছিলেন। এখানেই শেষ নয়। আকাঙ্ক্ষা আরও বড় অভিযোগ এনেছেন। তিনি যাতে দ্রুত পরিবার-পরিকল্পনা শুরু করেন, তার জন্য সবসময়ে নাকি চাপ দিতেন শবনম। এমনই অভিযোগ আকাঙ্ক্ষার। যদিও এই অভিযোগ একতরফা। এই নাটকের পরতে পরতে কত যে মশলা রয়েছে, তার ইয়ত্তা নেই। সবে তো শুরু।